Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2022/C 444/10)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ENHEDSDOKUMENT

»Sörmlands Ädel«

EU-nr.: PGI-SE-02629 – 1.9.2020

BOB ( ) BGB (X)

1. Betegnelse(r)

»Sörmlands Ädel«

2. Medlemsstat eller tredjeland

Sverige

3. Beskrivelse af landbrugsproduktet eller fødevaren

3.1. Produkttype

Kategori 1.3. Oste

3.2. Beskrivelse af produktet med betegnelsen i punkt 1

»Sörmlands Ädel« er en blød, moden blåskimmelost[1] fremstillet af lavpasteuriseret økologisk sødmælk fra køer.

Oste med den beskyttede betegnelse »Sörmlands Ädel« opfylder følgende krav:

Fysiske egenskaber:

Form: Osten er cylindrisk og har en diameter på 19-21 cm og en højde på 10-12 cm.

Vægt: 2,8-3,0 kg

Modningsperiode: 5–12 måneder

Kemisk sammensætning:

Vandindhold: 45–48 %

Tørstofindhold: 52–55 %

Saltindhold: 2 %

Fedtindhold: 32–34 % (58–65 % i tørstof)

Protein: 21–23 % (38–44 % i tørstof)

Organoleptiske kendetegn

Udseende: Overflade: Blomsteragtig. Ostens top og bund er varm gul med valnøddebrun og mørkegrå nuancer. Kanten er valnøddebrun med mørkegrå og varme gule nuancer.

Skæreflade: Homogen gul (NCS S1010-Y) med blågrøn skimmel (NCS S5020-B30G).

Konsistens: Blød/halvblød, elastisk konsistens.

Duft: En grundlæggende duft af hærdet syrnet flødesmør, fugtig kælder med noter af svampe og trøfler og milde noter af appelsinkød og bitter appelsin.

Smag: Bred, rund, cremet og kompleks. Smagfuld uden skarp eller syrlig smag. Syrlige noter med saltet og umami samt noter af kælder, stald og karamel. Smagen forstærkes under modningen.

Eftersmag: Lang og fuld eftersmag, der fylder hele munden. Umami, smør, afbalanceret saltet og syrlighed.

Mundfornemmelse: Cremet, fyldig og rund med behagelig saltning og let, men behagelig pæne.

»Sörmlands Ädel« tilhører kategorien syrlig blåskimmelost (blåskimmel). Den har en kompleks smag og aroma, der skaber en generel harmonisk oplevelse. »Sörmlands Ädel« er smagsrig og har en lang og behagelig eftersmag uden den bitterhed, der findes i andre modnede blåskimmeloste af syreholdige blåskimmelsorter.

Råvarer: Økologisk sødmælk fra køer af racerne svensk rødbroget kvæg (Svensk röd och vit boskap, SRB), svenske frisiske racer (Svensk låglandsboskap, SLB) og svensk hornløst kvæg (Svensk kullig boskap, SKB). Køerne malkes 2-3 gange dagligt. Mælken nedkøles, indtil den anvendes i ostemejeriet. Mælken må højst være 72 timer gammel. Mælkefedt- og proteinindholdet varierer mellem henholdsvis 4,3 % og 4,6 % og 3,5 % og 3,7 % afhængigt af årstiden (græsning eller fodring med foderblanding) og besætningens racesammensætning.

Andet: Kogesalt (NaCl), mesofile starterkulturer (Lactococcus lactis, Lactobacillus cremoris, Lactobacillus diacetylactis, Leuconostoc cremoris og Streptococcus thermophilus), naturlig osteløbe og blå skimmelkultur (Penicillium roqueforti).

[1] Under Codexstandarder 283–1978.

3.3. Foder (kun for animalske produkter) og råvarer (kun for forarbejdede produkter)

Køernes foder består af økologisk produceret foder. I sommerperioden fra maj til september holdes køerne udendørs og græsser på græs fra enge. I den periode, hvor der på græsarealerne produceres for lidt græs til at give tilstrækkeligt foder, kan køerne fodres med en økologisk foderblanding bestående af ensilage, halm, korn (byg (Hordeum vulgare), havre (Avena sativa) og hvede (Triticum aestivum)), foderbønner (Vicia faba), mineraler, salt og kalk.

3.4. Specifikke etaper af produktionen, som skal finde sted i det afgrænsede geografiske område

Produktionen af »Sörmlands Ädel« skal finde sted i det område, der er defineret i punkt 4, og omfatter følgende trin: Køerne malkes, og mælken lavpasteuriseres og blandes med mælkesyrebakterier og blå skimmelkultur. Ostemassen skæres og formes. Ostene presses, vendes regelmæssigt og saltes.

Væksten af blåskimmel stimuleres ved at åbne ostene. Ostene indpakkes derefter og modnes.

3.5. Særlige regler for udskæring, rivning eller emballering osv. af det produkt, som betegnelsen henviser til

—

3.6. Særlige regler for mærkning af det produkt, som betegnelsen henviser til

—

4. Kort angivelse af det geografiske områdes afgrænsning

Produktionsområdet for »Sörmlands Ädel« omfatter området Södermanland.

5. Tilknytning til det geografiske område

Tilknytningen er baseret på de særlige kendetegn ved »Sörmlands Ädel«, som hovedsagelig kan tilskrives den geografiske oprindelse.

Takket være mælken fra tre specifikke racer og den knowhow, der er udviklet i det geografiske område, har »Sörmlands Ädel« opnået følgende særlige kendetegn: en aroma af surflødesmør og fugtig kælder og en rund, cremet og kompleks smag med visse syrlige noter samt noter af kælder, stald og karamel. Osten er også smagsrig med en lang og behagelig eftersmag uden den bitterhed, der findes i andre modnede blåskimmeloste af syreholdige blåskimmelsorter.

»Sörmlands Ädel« fremstilles af en blanding af to forskellige stammer af P. roqueforti, en produktionsmetode, der er unik for »Sörmlands Ädel«, og som giver osten et bredt og komplekst smagsspektrum.

Egenskaberne ved »Sörmlands Ädel« afhænger af osteproducentens erfaring og evne til at tilpasse ostefremstillingsprocessen ved at basere sig på hans eller hendes syns-, smags- og følesanser, f.eks. til årstidsbestemte variationer i mælkefedt- og proteinindholdet. Dette gøres ved at variere tid og temperatur i de forskellige produktionsfaser for »Sörmlands Ädel«.

Når osten formes, bestemmer osteproducenten, hvornår ostemassen har rette konsistens, partikelstørrelse og vandindhold, så den blå skimmel og mælkesyrebakterierne har de vækstbetingelser, der er nødvendige for at opnå den enzymiske aktivitet, der er nødvendig for at nedbryde mælkefedtet og dermed udvikle de organoleptiske egenskaber ved »Sörmlands Ädel«.

For at stimulere væksten af blåskimmel under modningsprocessen foretages der åbninger i osten, således at ilt kan trænge ind i osten, og der kan frigives kuldioxid. Osteproducenten regulerer væksten af blåskimmel ved på den ene side at reducere gasudvekslingen ved at anbringe osten i en særlig film og på den anden side sænke ostens modningstemperatur.

Henvisning til offentliggørelsen af varespecifikationen

https://www.livsmedelsverket.se/globalassets/produktion-handel-kontroll/livsmedelsinformation-markning-halsopastaenden/skyddade-beteckningar/produktbeskrivning-sormlands-adel-2021-06-13.pdf

(1) EUT L 343 af 14.12.2012, s. 1.